Tárgy: Szakértői felhívás tanácsadó-értékelő eljárásban való részvételre

Projektazonosító: EFOP-3.4.2-VEKOP-15-2015-00001

Ügyintéző: Vörös Andrea

Dátum: 2018. október 9.

**Felhívás nemzetköziesítési tanácsadó-értékelő eljárásban valószakértői részvételre**

***A szakértői feladat ismertetése***

A Tempus Közalapítvány a Campus Mundi projekt keretében *tanácsadó-értékelő eljárást indít a magyar felsőoktatási intézmények nemzetköziesítésének támogatására*. A tevékenység a Campus Hungary programban lezajlott nemzetköziesítési eljárások folytatása, mely sikeresen lezajlott 10 magyar felsőoktatási intézményben.

A projekt keretein belül 2017-2021 között legalább 13 intézményi tanácsadó-értékelő eljárásttervezünk lebonyolítani, lehetőséget biztosítva a korábban részt vett intézmények újra látogatására, valamint új intézmények bevonására.

Az [***eljárás módszertana*** alapján](https://tka.hu/nemzetkozi/63/nemzetkoziesitesi-tanacsado-ertekelo-eljaras#8070|8077) a **fő célunk, hogy az intézmény saját nemzetköziesítési folyamatainak belső és külső elemzése, értékelése révén képessé váljon ezen folyamatok még tudatosabb kezelésére, fejlesztésére**.

A nemzetköziesítés értékelésének alapdokumentuma az intézményi önértékelés. Az önértékelés elemzési fejezetei a nemzetköziesítés dimenziói[[1]](#footnote-1) mentén következnek. Minden dimenzióhoz tartoznak indikátorok. Az intézményi önértékelés tehát fejezetenkénti adattáblázatokat és az ezekre, valamint az intézmény egyéb anyagaira támaszkodó elemzéseket tartalmaz. Az intézményi belső önértékelés, amelynek része a gyengeségek és erősségek elemzése, a belső minőségértékelési rendszerben generálódó fejlesztési javaslatok azonosítása, alapot ad a külső szakértők bevonására.

A külső minőségértékelést két hazai és egy külföldi szakértőkből álló csapat végzi. A szakértők munkája több szakaszból áll. Első lépésben elolvassák az intézményi önértékelést és az abban foglaltak figyelembe vételével egy induló kérdéslistát fogalmaznak meg. Eközben az intézmény a Tempus Közalapítvánnyal egyeztetve összeállítja a látogatás programját. A szakértői kérdéslista lesz a helyszíni látogatás vezérfonala. Ez után a szakértők látogatást tesznek az intézményben, hogy a helyszínen folytassanak megbeszéléseket, tehessenek fel kérdéseket, kiegészítve ezáltal az intézményi önértékelésben foglaltakat.

Az e két forrásból kapott információk és értékelések alapján készül el az intézmény nemzetköziesítési értékelése. Ez az értékelés egy elemző és egy javaslattevő részből áll. Az értékelést végző szakértői csapat és az intézmény a tapasztalatokat együttesen megbeszéli és ennek alapján az intézmény intézkedési tervet készít. Az eljárás első fázisának intézményi végeredménye tehát az önértékelésben szereplő fejlesztési tervre és az intézmény vezetése által elfogadott szakértői javaslatokra épülő intézkedési terv, és egy olyan nyilatkozat, amelyben az intézmény elkötelezi magát a tervben megfogalmazott célok megvalósítására és egy követő vizsgálatban való részvételre.

A támogató-tanácsadó jellegű nemzetköziesítési eljárás koncepcionálisan azt a célt szolgálja, hogy támpontokat nyújtson az intézménynek a nemzetköziesítési munka továbbfejlesztéséhez.

A *támogató-tanácsadó jellegű értékelést* három év múlva követő *monitoring vizsgálat* áttekinti az elért eredményeket, illetve kitűzi a közeljövő nemzetköziesítési céljait. A vizsgálatot az intézmény egy kérdőív kitöltésével kezdi, amelyben az ajánlásokhoz kötődő intézkedési terv pontjai szerint kitér az elhatározott célkitűzések teljesítésére, a változások, a fejlődés bemutatására. A külső minőségértékelők egy újabb látogatást tesznek az intézményben, majd elkészítik értékelésüket.

***A feladat elvégézésére felkért szakértőkre vonatkozó információk***

Az eljárásokat minden esetben két hazai és egy külföldi szakértőből álló csapat végzi el. A team tagjait a Tempus Közalapítvány választja ki. A bizottság munkáját a 3 tag egyike, mint vezető szakértő fogja össze. A vezető szakértő feladatkörének pontos leírását az *Etikai Kódex* melléklete tartalamazza. A Tempus Közalapítvány a szakértői csapat mellé saját munkatársai közül egy koordinátort is kijelöl, akin keresztül folyik a kommunikáció az intézmény és a szakértők között, valamint aki felügyeli, segíti a szakértők munkáját a teljes eljárás során. A Tempus Közalapítvány munkatársa mind az eljárás előkészítése során (látogatási program összeállítása, kérdéslista kialakítása), továbbá a záróértékelés kialakításakor javaslatot tehet módosításra, kiegészítésre. A tanácsadó-értékelő eljárás a szakértők számára biztosított kézikönyv és etikai kódex alapján történik.

A következő években várható intenzív szakértői munkát, a 2013 és 2015 között lezajlott tanácsadó-értékelő eljárások (nemzetköziesítési eljárások) megvalósításában már tapasztalatot szerzett ***szakértői kör további bővítésével*** szeretnénk támogatni, ezáltal az intézmények számára elérhető szakmai tudásbázist is növelni.

A szakértők feladata 2019 és 2021 között, támogató-tanácsadó jellegű eljárás vagy/és monitoring látogatás elvégzése. Évente, szakértőként körülbelül 1-3 eljárásban való részvétel várható, előzetes felkérés alapján.

A tanácsadó-értékelő szakértői tevékenységre, valamint a követő monitoring vizsgálatokban való részvételre szakértőként csak azok a szakemberek kérhetők fel, akik jelen szakértői felhívásra jelentkeznek, és akiket a Tempus Közalapítvány szakmai szempontok alapján kiválasztott. A kiválasztott szakértők számára a Tempus Közalapítvány felkészítést nyújt, amelynek időtartalma maximum két munkanap. A felkészítés történhet felkészítő képzés formájában, vagy egy intézményi látogatáson való megfigyelői részvétellel. Amennyiben a szakértő a felkészítésben nem vesz részt, a szakértői hálózatba nem vehető fel.

A szakértői pályázatok elfogadásáról, illetve elutasításáról a Tempus Közalapítvány az alapján dönt, hogy a pályázó szakterülete, eddigi tapasztalatai, publikációi illeszkednek-e az ellátandó feladathoz. A szakértői adatbázisba történő felvétel nem jár együtt azonnali megbízással.

Eljárásonként a szakértők díjazása bruttó 400.000 Ft, vezető szakértő esetében ez az összeg bruttó 450.000 Ft. A díj tartalmazza az intézményi eljárás elvégzésével kapcsolatos összes költséget, a pályázó a díjazáson felül egyéb költség elszámolására nem jogosult. A felkészítésen való részvétellel kapcsolatos költségek elszámolására nincs lehetőség. Ugyanaz az összeg értendő a nemzetköziesítési eljárásba belépő intézmények esetében megvalósuló tanácsadó-értékelő eljárás, illetve a nemzetköziesítési eljárásban már résztvevő intézmények nyomonkövető eljárása esetében is.

Számla benyújtása legkorábban az első eljárás lezárását követően lehetséges.

Csak hiánytalanul kitöltött, formailag megfelelő pályázatokat veszünk figyelembe.

Amennyiben részt kíván venni az eljárások megvalósításában, kérjük a mellékelt formanyomtatványokat kitöltve és aláírva küldje el az [andrea.voros@tpf.hu](mailto:andrea.voros@tpf.hu) email címre legkésőbb **2018. november 5-ig.**

1. Institutional engagement, Resources of internationalisation, Internationalisation of academic programmes, Internationalisation of research, Services to facilitate internationalisation, Quality assurance [↑](#footnote-ref-1)